amanoisuno/poetBack huggingface dataset:
浣溪沙·春色迷人恨正赊 顾敻 
春色迷人恨正赊，可堪荡子不还家，细风轻露着梨花。帘外有情双燕飏，槛前无力绿杨斜，小屏狂梦极天涯。
浣溪沙·红藕香寒翠渚平 顾敻 
红藕香寒翠渚平，月笼虚阁夜蛩清，塞鸿惊梦两牵情。宝帐玉炉，残麝冷，罗衣金缕暗尘生，小窗孤烛泪纵横。
浣溪沙·荷芰风轻帘幕香 顾敻 
荷芰风轻帘幕香，绣衣鸂鶒泳回塘，小屏闲掩旧潇湘。恨入空帷鸾影独，泪凝双脸渚莲光，薄情年少悔思量。
浣溪沙·惆怅经年别谢娘 顾敻 
惆怅经年别谢娘，月窗花院好风光，此时相望最情伤。青鸟不来传锦字，瑶姬何处琐兰房，忍教魂梦两茫茫。
浣溪沙·庭菊飘黄玉露浓 顾敻 
庭菊飘黄玉露浓，冷莎偎砌隐鸣蛩，何期良夜得相逢。背帐风摇红蜡滴，惹香梦暖绣衾重，觉来枕上怯晨钟。
浣溪沙·云峡风高叶乱飞 顾敻 
云峡风高叶乱飞，小庭寒雨绿苔微，深闺人静掩屏帷。粉黛暗愁金带枕，鸳鸯空绕画罗衣，那堪辜负不思归。
浣溪沙·雁响遥天玉漏清 顾敻 
雁响遥天玉漏清，小纱窗外月胧明，翠帷金鸭炷香平。何处不归音信断，良宵空使攀魂惊，簟凉枕冷不胜情。
浣溪沙·露白蟾明又到秋 顾敻 
露白蟾明又到秋，佳期幽会两悠悠，梦牵情役几时休。记得泥人微敛黛，无言斜倚小书楼，暗思前事不胜愁。
酒泉子·杨柳舞风 顾敻 
杨柳舞风，轻惹春烟残雨。杏花愁，莺正语，画楼东。锦屏寂寞思无穷，还是不知消息。镜尘生，珠泪滴，损仪容。
酒泉子·罗带缕金 顾敻 
罗带缕金，兰麝烟凝魂断。画屏欹，云鬓乱，恨难任。几回垂泪滴鸳衾，薄情何处去。月临窗，花满树，信沉沉。
酒泉子·小槛日斜 顾敻 
小槛日斜，风度绿窗人悄悄。翠帷闲掩舞双鸾，旧香寒。别来情绪转难拚，韶颜看却老。依稀粉上有啼痕，暗销魂。
酒泉子·黛薄红深 顾敻 
黛薄红深，约掠绿鬟云腻。小鸳鸯，金翡翠，称人心。锦鳞无处传幽意，海燕兰堂春又去。隔年书，千点泪，恨难任。
酒泉子·掩却菱花 顾敻 
掩却菱花，收拾翠钿休上面。金虫玉燕锁香奁，恨厌厌。云鬟半坠懒重簪，泪侵山枕湿。恨灯背帐梦方酣，雁飞南。
酒泉子·水碧风清 顾敻 
水碧风清，入槛细香红藕腻。谢娘敛翠恨无涯，小屏斜。堪憎荡子不还家，漫留罗带结。帐深枕腻炷沉烟，负当年。
酒泉子·黛愁怨红羞 顾敻 
黛愁怨红羞，掩映画堂春欲暮。残花微雨隔青楼，思悠悠。芳菲时节看将度，寂寞无人还独语。画罗襦，香粉污，不胜愁。
杨柳枝·秋夜香闺思寂寞 顾敻 
秋夜香闺思寂寞，漏迢迢。鸳帷罗幌麝烟销，烛光摇。正忆玉郎游荡去，无寻处。更闻帘外雨萧萧，滴芭蕉。
遐方怨·帘影细 顾敻 
帘影细，簟纹平。象纱笼玉指，缕金罗扇轻。嫩双脸似花明，两条眉黛远山横。风箫歇，镜尘生。辽塞音书绝，梦魂长暗惊。玉郎经岁负娉婷，教人怎不恨无情。
献衷心·绣鸳鸯帐暖 顾敻 
绣鸳鸯帐暖，画孔雀欹。人悄悄，月明时，想昔年欢笑，恨今日分离。银背，铜漏永，阻佳期。小炉烟细，虚阁帘垂。几多心事，暗地思惟。被娇娥牵役，魂梦如痴。金闺里，山枕上，始应知。
应天长·瑟瑟罗裙金线缕 顾敻 
瑟瑟罗裙金线缕，轻透鹅黄香画袴。垂交带，盘鹦鹉，袅袅翠翘移玉步。背人匀檀注，慢转横波偷觑。敛黛春情暗许，倚慵不语。
诉衷情·香灭帘垂春漏永 顾敻 
香灭帘垂春漏永，整鸳衾。罗带重，双凤，缕黄金。窗外月光临，沉沉。断肠无处寻，负春心。
诉衷情·永夜抛人何处去 顾敻 
永夜抛人何处去，绝来音。香阁掩，眉敛，月将沉。怎忍不相寻？鸳孤衾。换我心为你心，始知相忆深。
荷叶杯·春尽小庭花落 顾敻 
春尽小庭花落，寂寞。凭槛敛双眉，忍教成病忆佳期。知么知，知么知。
荷叶杯·歌发谁家筵上 顾敻 
歌发谁家筵上，寥亮。别恨正悠悠，兰釭背帐月当楼。愁么愁，愁么愁。
荷叶杯·弱柳好花尽坼 顾敻 
弱柳好花尽坼，晴陌。陌上少年郎，满身兰麝扑人香。狂么狂，狂么狂。
荷叶杯·记得那时相见 顾敻 
记得那时相见，胆战。鬓乱四肢柔，泥人无语不抬头。羞么羞，羞么羞。
荷叶杯·夜久歌声怨咽 顾敻 
夜久歌声怨咽，残月。菊冷露微微，看看湿透缕金衣。归么归，归么归。
荷叶杯·我忆君诗最苦 顾敻 
我忆君诗最苦，知否。字字尽关心，红笺写寄表情深。吟么吟，吟么吟。
荷叶杯·金鸭香浓鸳被 顾敻 
金鸭香浓鸳被，枕腻。小髻簇花钿，腰如细柳脸如莲。怜么怜，怜么怜。
荷叶杯·曲砌蝶飞烟暖 顾敻 
曲砌蝶飞烟暖，春半。花发柳垂条，花如双脸柳如腰。娇么娇，娇么娇。
荷叶杯·一去又乖期信 顾敻 
一去又乖期信，春尽。满院长莓苔，手挼裙带独徘徊。来么来，来么来。
渔歌子·晓风清 顾敻 
晓风清，幽沼绿，倚栏凝望珍禽浴。画帘垂，翠屏曲，满袖荷香馥郁。好摅怀，堪寓目，身闲心静平生足。酒杯深，光影促，名利无心较逐。
临江仙·碧染长空池似镜 顾敻 
碧染长空池似镜，倚楼闲望凝情，满衣红藕细香清。象床珍簟，山障掩，玉琴横。暗想昔时欢笑事，如今赢得愁生。博山炉暖淡烟轻。蝉吟人静，残日傍，小窗明。
临江仙·幽闺小槛春光晚 顾敻 
幽闺小槛春光晚，柳浓花淡莺稀。旧欢思想尚依依，翠颦红敛，终日损芳菲。何事狂夫音信断，不如梁燕犹归。画意深处麝烟微，屏虚枕冷，风细雨霏霏。
临江仙·月色穿帘风入竹 顾敻 
月色穿帘风入竹，倚屏双黛愁时。砌花含露两三枝，如啼恨脸，魂断损容仪。香烬暗消金鸭冷，可堪辜负前期。绣襦不整鬓鬟欹，几多惆怅，情绪在天涯。
醉公子·漠漠秋云淡 顾敻 
漠漠秋云淡，红耦香侵槛。枕欹小山屏，金铺向晚扃。睡起横波慢，独望情何限。衰柳数声蝉，魂消似去年。
醉公子·岸柳垂金线 顾敻 
岸柳垂金线，雨晴莺石啭。家在绿杨边，往来多少年。马嘶芳草远，高楼帘半卷。敛袖翠蛾攒，相逢尔许难。
更漏子·旧欢娱 顾敻 
旧欢娱，新怅望，拥鼻含颦楼上。浓柳翠，晚霞微，江鸥接翼飞。帘半卷，屏斜掩，远岫参差迷眼。歌满耳，酒盈樽，前非不要论。
浣溪沙·蓼岸风多枯柚香 孙光宪 
蓼岸风多枯柚香，江边一望楚天长，片帆烟际闪孤光。目送征鸿飞杳杳，思随流水去茫茫，兰红波碧忆潇湘。
浣溪沙·桃杏风香帘幕闲 孙光宪 
桃杏风香帘幕闲，谢家门户约花关，画梁幽语燕初还。绣阁数行题了壁，晓屏一枕酒醒山，却疑身是梦魂间。
浣溪沙·花渐凋疏不耐风 孙光宪 
花渐凋疏不耐风，画帘垂地晚堂空，堕阶萦藓舞愁红。腻粉半沾金靥子，残香犹暖绣熏笼，蕙心无处与人同。
浣溪沙·揽镜无言泪欲流 孙光宪 
揽镜无言泪欲流，凝情半日懒梳头，一庭疏雨湿春愁。杨柳只知伤离别，杏花应信损娇羞，泪沾魂断轸离忧。
浣溪沙·半踏长裾宛约行 孙光宪 
半踏长裾宛约行，晚帘疏处见分明，此时堪恨昧平生。早是消魂残烛影，更愁闻着品弦声，杳无消息若为情。
浣溪沙·兰沐初休曲槛前 孙光宪 
兰沐初休曲槛前，缓风迟日洗头天，湿云新敛未梳蝉。翠袂半将遮粉臆，宝钗长欲坠香肩，此时模样不禁怜。
浣溪沙·风递残香出绣帘 孙光宪 
风递残香出绣帘，团窠金凤舞襜襜，落花微雨恨相兼。何处去来狂太甚，空推宿酒睡无厌，怎教人不别猜嫌。
浣溪沙·轻打银筝坠燕泥 孙光宪 
轻打银筝坠燕泥，断丝高罥画楼西，花冠闲上午墙啼。粉箨半开新竹径，红苞尽落旧桃蹊，不堪终日闭深闺。
浣溪沙·乌帽斜欹倒佩鱼 孙光宪 
乌帽斜欹倒佩鱼，静街偷步访仙居，隔墙应认打门初。将见客时微掩敛，得人怜处且先疏，低头羞问壁边书。
河传·太平天子 孙光宪 
太平天子，等闲游戏，疏河千里。柳如丝，偎倚绿波春水，长淮风不起。如花殿脚三千女，争云雨，何处留人住？锦帆风，烟际江，烧空，魂迷大业中。
河传·柳拖金缕 孙光宪 
柳拖金缕，着烟笼雾，濛濛落絮。凤皇舟上楚女，妙舞，雷喧波上鼓。龙争虎战分中土，人无主，桃叶江南渡。襞花笺，艳思牵。成篇，官娥相与传。
河传·花落 孙光宪 
花落，烟薄，谢家池阁。寂寞春深，翠蛾轻敛意沉吟。沾襟，无人知此心。玉炉香断霜灰冷，帘铺影，梁燕归红杏。晚来天，空悄然。孤眠，枕檀云髻偏。
河传·风飐 孙光宪 
风飐，波敛。团荷闪闪，珠倾露点。木兰舟上，何处吴娃越艳，藕花红照脸。大堤狂杀襄陽客，烟波隔，渺渺湖光白。身已归，心不归。斜晖，远汀鸂鶒飞。